LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2012 M. GRUODŽIO 13 D. NUTARIMO

NR. 03-263 „DĖL FINANSŲ MAKLERIO ĮMONIŲ LICENCIJŲ IŠDAVIMO TAISYKLIŲ PATVIRTINIMO“ PAKEITIMO

2015 m. kovo 26 d. Nr. 03-37

Vilnius

Lietuvos banko valdyba n u t a r i a:

Pakeisti Finansų maklerio įmonių licencijų išdavimo taisykles, patvirtintas Lietuvos banko valdybos 2012 m. gruodžio 13 d. nutarimu Nr. 03-263 „Dėl Finansų maklerio įmonių licencijų išdavimo taisyklių patvirtinimo“:

1. Pakeisti 18.2 papunktį ir jį išdėstyti taip:

„18.2. B kategorijos licenciją, suteikiančią finansų maklerio įmonei teisę teikti vieną ar kelias investicines paslaugas, nurodytas Taisyklių 17 punkte, išskyrus išvardytąsias Taisyklių 17.3, 17.6 ir 17.8 papunkčiuose. Finansų maklerio B kategorijos licenciją turinti ir teikianti 17.2 papunktyje nurodytą investicinę paslaugą įmonė gali savo sąskaita turėti finansinių priemonių ir teikti Taisyklių 17.3 papunktyje nurodytą investicinę paslaugą tik gavusi Lietuvos banko leidimą, jeigu tenkinamos šios sąlygos:

18.2.1. šios pozicijos atsirado tik dėl to, kad įmonė netiksliai suderino investuotojų pavedimus;

18.2.2. visų šių pozicijų bendroji rinkos vertė negali būti didesnė kaip 15 procentų įmonės pradinio kapitalo;

18.2.3. įmonė vykdo visus nustatytus kapitalo pakankamumo reikalavimus;

18.2.4. šios pozicijos yra atsitiktinės, laikinos ir nurodytas griežtai apribotas laikotarpis, būtinas atitinkamam sandoriui įvykdyti.“

2. Pakeisti 19 punktą ir jį išdėstyti taip:

„19. Finansų maklerio įmonė, kuriai išduodama A, B ar C kategorijos licencija, privalo tenkinti Lietuvos Respublikos finansinių priemonių rinkų įstatyme, 2013 m. birželio 26 d. Europos Parlamento ir Tarybos reglamente (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL 2013 L 176, p. 1) ir kituose teisės aktuose nustatytus kapitalo ir kitus riziką ribojančius reikalavimus.“

Valdybos pirmininkas	Vitas Vasiliauskas